Sigurður Ingi Jóhannsson innviðaráðherra segir Íslendinga ekki eiga að velta fyrir sér hvort okkar innviðir standi undir því að taka á móti þúsundum flóttamanna í einu vetfangi. Fordæmi séu fyrir því hér á landi að tekið hafi verið við mörgum þúsundum manna sem fara þurftu af heimilum sínum í skyndi.
Ég held að við eigum ekki að spyrja okkur þeirrar spurningar. Við þurfum bara að gera það sem gera þarf. Við höfum ekki hugmynd um hvað það verður margt fólk. Fyrir tæplega 50 árum tókum við hér uppi á fastalandinu á móti fimm þúsund manns sem þurftu að flýja Vestmannaeyjar á einni nóttu. Þetta er mannúð. Þetta er hryllilegt ástand þarna í Úkraínu og við munum gera það sem gera þarf.
Undirbúningur fyrir komu flóttafólksins heyrir undir fjölda ráðuneyta. Í heilbrigðiskerfinu er vinna einnig þegar hafin fyrir komu fólksins. Willum Þór Þórsson er heilbrigðisráðherra.
Og heilbrigðisþátturinn er einn þeirra þátta sem við erum að undirbúa. Það er verið að undirbúa það í heilsugæslunni að taka á móti fólki og skima fyrir ýmiss konar sjúkdómum og svo fólkið sem er að lenda í slíkri neyð og orðið fyrir þetta miklu áfalli að taka utan um það fólk.
